
CAPITOLUL I  

  DISPOZIȚII   GENERALE


Art.1. (1) Prezentul Regulament stabilește reguli legate de activitatea de ridicare, transport, depozitare și eliberare a vehiculelor staționate sau oprite neregulamentar, în locurile sau zonele nepermise de pe raza teritorială a UAT Municipiul Marghita.

(2) Serviciul de ridicare, transport și depozitare a vehiculelor staționate şi parcate neregulamentar, expuse la vânzare, fără autorizare, fără stăpân sau abandonate pe domeniul public și privat al Municipiului Marghita contribuie la o dezvoltare a managementului de trafic, asigurând o îmbunătățire a mobilității urbane în scopul creșterii calității vieții cetățenilor municipiului.


Art.2. Actele normative avute în vedere la întocmirea prezentului Regulament sunt următoarele:
- O.G. nr. 71 din 2002 privind organizarea și funcționarea serviciilor publice de administrare a domeniului public și privat de interes local, care are ca obiect reglementarea înființării, organizării, exploatării, finanțării, monitorizării și controlului funcționarii serviciilor publice de administrare a domeniului public și privat de interes local;

- Anexa nr. 1 la H.G. nr. 955/2004  pentru aprobarea reglementărilor-cadru de aplicare a O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local;

- O.U.G. nr. 195/2002 privind circulația pe drumurile publice, r2, cu modificările și completările ulterioare;

- H.G. nr. 1391/2006 pentru aprobarea Regulamentului de aplicare a Ordonantei de urgenta a Guvernului nr. 195/2002 privind circulatia pe drumurile publice

- Legea poliţiei locale nr. 155/2010, r, cu modificările și completările ulterioare;

- Legea nr. 421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale;

- O.G. nr. 2/2001 privind regimul juridic al contravenţiilor, cu modificările și completările ulterioare.


Art.3.  Prezentul   Regulament  reglementează  următoarele  activități :

       a) Activităţile de ridicare, transport, depozitare și eliberare a vehiculelor oprite sau    staţionate neregulamentar, a celor expuse la vânzare, fără autorizare și a celor fără stăpân sau abandonate pe  domeniul  public și privat, de pe raza Municipiului Marghita.

       b) Constatarea faptului că vehiculele sunt oprite sau staţionate neregulamentar, expuse la    vânzare, fără autorizare, fără stăpân sau abandonate pe domeniul public și privat, se v-a efectua cu respectarea prevederilor legislaţiei în vigoare, de către agenţii constatatori din cadrul aparatului de specialitate al primarului Municipiului Marghita, de către polițiștii locali din cadrul Biroului Poliției Locale Marghita și de către polițiștii rutieri din cadrul Serviciului Poliției Rutiere, care vor aplica și  sancțiunile contravenționale, după caz, conform prevederilor legale în vigoare;

       c)  Activitatea de ridicare, transport, depozitare şi eliberare va fi realizată de către operatori economici stabiliți de autorităţile administraţiei publice locale, conform prevederilor legale în vigoare.       


Art.4. În sensul prezentului regulament, următoarele noțiuni se definesc astfel:

- Ridicarea vehiculului - ridicarea vehiculului ca măsura tehnico administrativă constă în oprațiunile de: 1. ridicare, 2. transport, 3. depozitare;
- Operațiunea de ridicare a vehiculului - constă în deplasarea utilajului în vederea ridicării vehiculului pentru care s-a dispus măsura tehnico-administrativă și ridicarea acestuia. În cazul în care, transportul la locul de depozitare nu se mai execută, se achită tariful pentru operațiunea de ridicare la locul săvârșirii contravenției. Operațiunea de ridicare se realizează după întocmirea dispoziției de ridicare și se finalizează la momentul inițierii operațiunii de transport;
- Operațiunea de transport a vehiculului - constă în deplasarea autovehiculului de ridicare a vehiculului pentru care s-a dispus măsura tehnico-administrativă de la locul ridicării la locul depozitării;
- Operațiunea de depozitare a vehicului - constă în depozitarea vehiculului ridicat în spațiul special amenajat în acest scop;
- Dispoziție de ridicare - documentul în baza căruia se dispune ridicarea vehiculului;
- Dovada utilizării vehiculului - documente care atestă proprietatea ori deținerea legală a vehiculului (cartea de identitate a vehiculului, certificatul de înmatriculare, contract de comodat,

adeverință de utilizare și alte asemenea).

Art.5. Sunt supuse ridicării, transportului și depozitării în spațiul special amenajat, până la eliberarea acestora proprietarilor/deținătorilor legali, vehiculele staționate sau oprite neregulamentar, în locurile sau zonele nepermise, după cum urmează:
-  în locurile unde sunt montate indicatoarele de circulație „Oprirea interzisă” sau „Staționarea  interzisă”;
-  pe trecerile pentru pietoni și în dreptul indicatoarelor rutiere “Trecere  pentru  pietoni “;

- în intersecții, inclusiv cele cu sens giratoriu, precum și în zona de preselecție unde sunt   aplicate marcaje continue, iar în lipsa acestora, pe o distanță mai mică de 5 m de colțul  intersecției;

- în locul în care se împiedică vizibilitatea unui indicator rutier sau a unui semnal luminos (semafor, lampă intermitentă, etc.);

-  în stațiile destinate transportului local de călători și în parcarile cu înscrisul “TAXI”;

-  în zonele aflate în afara stațiilor TAXI, dacă se depășește numărul de locuri aprobate de către  Consiliul  Local  și  Serviciul  Poliției  Rutiere, de către taxiuri;

-  în dreptul altui vehicul oprit pe partea carosabilă, dacă prin aceasta se stânjenește circulația a     două vehicule venind din sensuri opuse, precum și în dreptul marcajului continuu, în cazul în  care conducătorii celorlalte vehicule care circulă în același sens ar fi obligați, din  această cauză, să treacă peste acest marcaj;
-  în locurile unde sunt parcate vehicule fără stăpân sau abandonate;

-  în locurile unde sunt expuse vehiculele spre vânzare, fără autorizare, pe domeniul public;

- în parcuri, alei  pietonele, zone  verzi, insule de dirijare a circulației și în orice alte zone aparținând domeniului public;

- în zonele unde sunt montate panouri adiționale “Ridicare autovehicule parcate  neregulamentar”;

-  pe trotuare, dacă prin oprire sau staționare nu a rămas un culoar de cel puțin 1 m, pentru  circulația pietonilor;

-  în locurile unde este interzisă depășirea;
-  pe locurile de parcare destinate și semnalizate prin semn internațional persoanelor cu handicap ori încărcării autovehiculelor electrice;

-  pe pistele de biciclete special amenajate;
- pe drumurile publice cu o lățime mai mică de șase metri;

- în dreptul căilor de acces ce deservesc proprietățile alăturate drumurilor publice;

- în pante și în rampe;
- în parcările de domiciliu, pe locurile rezervate unor unități de intervenție, pe locurile de parcare rezervate;
- în locul unde este instalat indicatorul cu semnificația „Staționare alternantă" (în altă zi sau perioadă decât cea permisă) ori indicatorul cu semnificația „Zonă de staționare cu durată limitată" (peste durata stabilită).

Art.6. (1) Vehiculele oprite sau staţionate neregulamentar, expuse la vânzare, fără autorizare, fără stăpân sau abandonate pe domeniul public și privat al Municipiului Marghita, pot fi supuse  ridicării, transportării și depozitării în spații special amenajate, pană la plata sumelor datorate de către proprietarii sau deținătorii legali pentru eliberarea  acestora.

(2) Ridicarea vehiculului reprezintă măsura tehnico-administrativă pe care poliţistul rutier/polițistul local o poate dispune în una din situaţiile prevăzute la art. 143, când vehiculul staţionează neregulamentar pe partea carosabilă, conform art. 203^1 din Regulamentul de aplicare a Ordonanţei de urgenţă a Guvernului nr. 195/2002 privind circulaţia pe drumurile publice, aprobat prin Hotărârea Guvernului nr. 1.391/2006 , modificată prin Hotărârea de Guvern nr. 965 din 15 decembrie 2016, pentru modificarea și completarea.

(3) Procedura privind ridicarea vehiculului prevăzută de regulamentul de aplicare al O.U.G. nr. 195/2002, modificat prin H.G. 965/2016, se aplică în mod corespunzător şi de poliţistul local în situaţiile prevăzute la art. 7 lit. h) şi k) din Legea poliţiei locale nr. 155/2010, republicată, cu modificările şi completările ulterioare, conform prevederilor art. II din Hotărârea nr. 965 din 15 decembrie 2016 pentru modificarea şi completarea Regulamentului de aplicare a Ordonanţei de urgenţă a Guvernului nr. 195/2002, republicată privind circulaţia pe drumurile publice, aprobat prin Hotărârea Guvernului nr. 1391/2006, precum și cele prevăzute de art. 24 ^2, alin. (1) din Ordonanța 21/2002 privind gospodărirea localităţilor urbane şi rurale.

Art.7. Activitatea de ridicare a vehiculelor staţionate/oprite neregulamentar se efectuează numai la dispoziţia reprezentanţilor Inspectoratului Judeţean de Poliție Bihor – Serviciul Rutier sau a Biroului Poliţiei Locale Marghita, potrivit prevederilor legale în vigoare.

Art.8. Activităţile de ridicare, transport, depozitare și eliberare a vehiculelor oprite sau staţionate neregulamentar, a celor expuse la vânzare, fără autorizare și a celor fără stăpân sau abandonate pe  domeniul  public și privat, de pe raza  Municipiului Marghita, se efectuează pe durata a 24 de ore, după cum urmează:

1. Programul de ridicare, transport și depozitare se asigură prin grija Serviciului administrare ștrand, parcări - Compartimentul parcări din cadrul UAT Municipiul Marghita, prin intermediul unui operator economic autorizat:


- în zilele lucrătoare (luni – vineri) între orele 8:00 – 18:00;


- în zilele de sâmbătă și duminică între orele 9:00 – 13:00;

2. Activitatea de ridicare, transport și depozitare se poate desfășura în baza unui anunț prealabil de 48 de ore și în afara orelor și zilelor menționate la art. 5, pct. 1 și  poate avea un program permanent în locurile sau locațiile unde se impune această măsură suplimentară, ca    urmare a unor manifestări culturale, sociale, sportive, vizite oficiale, situaţii meteo  nefavorabile, intervenții pentru reparații la partea carosabilă sau la rețelele edilitare, intervenții pentru salubrizare și igienizare, lucrări de refacere a marcajelor de circulație și alte situații neprevăzute.

3. Programul de restituire a vehiculelor depozitate în spaţiul special amenajat se asigură prin serviciu continuu, pe durata a 24 de ore.

Art.9.  Protecția personalului care desfășoară activitatea de ridicare a vehiculelor se va asigura de către Biroul Poliției Locale Marghita și de către organele altor instituții abilitate (Poliția  Mun. Marghita, Jandarmerie, etc.), în baza unui Protocol de colaborare, încheiat în acest  sens.  
CAPITOLUL II  
RIDICAREA, TRANSPORTAREA, DEPOZITAREA ȘI ELIBERAREA VEHICULELOR, CONDIȚII TEHNICE PRIVIND RIDICAREA, 
TRANSPORTUL ȘI DEPOZITAREA VEHICULELOR

            Art.10. (1) Constatarea și ridicarea vehiculelor care sunt oprite sau staționate  neregulamentar, expuse la vânzare, fără autorizare, fără stăpân sau abandonate, se va face de către agenţii constatatori din cadrul aparatului de specialitate al primarului Municipiului Marghita, de către polițiștii din cadrul Biroului Poliției Locale Marghita sau din cadrul IPJ Bihor - Serviciul Rutier.

(2) Poliţistul rutier/poliţistul local dispune măsura tehnico–administrativă de ridicare a vehiculului staţionat/oprit neregulamentar, întocmeşte în scris dispoziţia de ridicare, conform prevederilor legale în vigoare și asistă la aceste operaţiuni.


(3) Poliţistul rutier/poliţistul local întocmeşte procesul verbal de constatare şi sancţionare a contravenţiei conducătorului auto, dacă acesta se prezintă la vehicul înaintea finalizării operaţiunii de ridicare.

(4) Transportul la locul de depozitare nu se mai execută dacă, până la iniţierea acestuia, proprietarul sau utilizatorul vehiculului ridicat se prezintă la locul ridicării. În acest caz se suportă doar contravaloarea operaţiunii de ridicare a vehiculului, la locul săvârșirii contravenției. În situația în care proprietarul sau utilizatorul vehiculului ridicat se prezintă la locul ridicării și nu este de acord cu suportarea cheltuielilor efectuate, vehiculul va fi transportat la locul de depozitare.

(5) În cazul în care contravenientul nu este prezent, se vor identifica datele personale ale  acestuia, urmând a fi sancționat, potrivit prevederilor H.G. nr. 1391/2006 – Regulamentul de aplicare a OUG nr. 195/2002 (republicată), privind circulația pe drumurile publice.
           Art.11. În zonele, locațiile și punctele din care vehiculele oprite sau staționate  neregulamentar vor fi ridicate, vor fi montate panouri adiționale „Ridicare autovehicule parcate  neregulamentar„ și vor fi propuse de Compartimentul parcări din cadrul Serviciului Administrare ștrand, parcări împreună cu Comisia de Circulație din cadrul Biroului Poliției Locale Marghita și aprobate de Primar, cu avizul IPJ Bihor - Serviciul Rutier.
            Art.12. Autovehiculul destinat ridicării și transportării vehiculelor oprite sau staționate neregulamentar, a celor expuse la vânzare, fără autorizare și a celor fără stăpân sau  abandonate  pe  domeniul  public și privat, trebuie să  îndeplinească  următoarele  condiţii:

 - să  corespundă din punct de vedere tehnic (avizat de ISCIR și RAR) și estetic, pentru   a circula pe drumurile publice. Compartimentul Parcări din cadrul Serviciului administrare ștrand, parcări (operatorul) este obligat să asigure vehicule specializate și autorizate, pentru efectuarea operațiunilor de ridicare;

- în condiţii climaterice și tehnice normale durata operaţiunilor de ridicare să nu depășească 10 minute ;

- să permită  ridicarea vehiculelor din orice loc, în siguranţă și fără perturbarea circulaţiei;

- să asigure transportul vehiculelor ridicate, astfel încât să nu se avarieze caroseriile și  sistemele mecanice ale vehiculelor în cauză;

 - să  aibă  sarcina  maximă utilă de minim 5 tone;

 - să  fie  echipate cu lămpi cu lumină galbenă intermitentă și să aibă un set de indicatoare sau dispozitive pentru semnalizarea locului de intervenţie, atunci când operează în flux curent;

- pe  durata desfășurării acţiunilor, autovehiculul care ridică și transportă trebuie să aibă  inscripţionat pe caroserie, la loc vizibil, informaţii privind activitatea pe care o desfășoară.
           Art.13. Spațiul special amenajat destinat depozitării vehiculelor ridicate, trebuie să fie avizat din punct de vedere al amplasamentului și al condiţiilor de amenajare, de Comisia de  Circulaţie din cadrul Biroului Poliției Locale Marghita.

(2) Locația stabilită pentru spațiul special amenajat destinat depozitării vehiculelor ridicate este următoarea:


- Municipiul Marghita, str. Arany Janos, nr. 101.
          Art.14. Amenajările minime pentru spațiul special amenajat destinat depozitării vehiculelor ridicate sunt următoarele:

                - nivelarea  terenului;

                - împrejmuirea  întregului  perimetru;

                - aşternerea de piatră spartă, iar în cazul în care se consideră necesar se poate asfalta sau  betona întreaga suprafaţă sau părţi din aceasta;

                -  asigurarea iluminării pe timpul nopţii și a pazei permanente;

                -  asigurarea unui spaţiu administrativ pentru relaţia cu publicul; 

                - montarea unui post telefonic și asigurarea mijloacelor de comunicare (staţii  emisie – recepţie, telefoane celulare,etc.).

           Art.15. În condiţiile în care persoanele vor constata că vehiculele le-au fost ridicate, şi vor contacta dispeceratul prin apel la numărul de urgență 112, poliţiştii din cadrul dispeceratului le vor pune la dispoziţie datele de contact ale operatorului însărcinat cu efectuarea serviciului de restituire, în vederea recuperării vehiculelor ridicate.
           Art.16. Confecționarea și montarea panourilor adiționale necesare desfășurării activității  de ridicare, transport, depozitare și eliberare se va efectua pe cheltuiala proprie a Compartimentului parcări din cadrul Serviciului administrare ștrand, parcări. Zonele în care se vor monta panourile adiționale vor fi stabilite de Serviciul administrare ștrand, parcări – Compartimentul parcări și de Comisia de Circulație din cadrul Biroului Poliției Locale Marghita, aprobate de Primar, cu  avizul IPJ Bihor - Serviciul Rutier.

           Art.17. (1) Operatorul economic, prin personalul împuternicit și responsabil, care execută activitatea de ridicare, transport și depozitare este răspunzător de eventualele avarii produse vehiculului în cadrul activităților de mai sus.


(2) Înainte de începerea operațiunii de ridicare a unuia dintre vehiculele în cauză, acesta va fi fotografiat sau înregistrat pe suport magnetic (video), menționându-se data și ora fotografierii (filmării), iar toate încuietorile (la  portiere, capote, etc.) vor fi sigilate de către  agenții constatatori din cadrul aparatului de specialitate al primarului Municipiului Marghita și reprezentanții Biroului Poliției Locale Marghita sau ai IPJ Bihor - Serviciul Rutier, după caz, care au emis dispoziția de ridicare a vehiculului.


(3) Vehiculul va rămâne sigilat până la eliberarea acestuia proprietariului sau deținătorului  legal.


(4) Între agenții constatatori și personalul împuternicit și responsabil al operatorului economic din spațiul special amenajat pentru depozitarea vehiculelor ridicate, se va încheia un Proces verbal de predare – primire (în 2 exemplare), în momentul depozitării vehiculului sigilat, după fotografierea sau filmarea acestuia. 

            (5) După ridicarea vehiculului se va comunica telefonic, în timpul cel mai scurt, la numărul unic de urgență 112, numărul de înmatriculare al vehiculului ridicat (dacă există), date suplimentare despre vehicul, iar dacă acesta nu are număr de înmatriculare montat pe vehicul, locul de unde acesta a fost ridicat și locul unde este depozitat.

Art.18. Se  va întocmi un Registru de evidentă centralizată, care va cuprinde:

·        Data  și  ora  la  care  s-a  dispus  ridicarea  vehiculului;

·        Locația din care s-a ridicat vehiculul;

·        Numărul de înmatriculare, marca și tipul vehiculului;

·       Numele reprezentantului IPJ Bihor - Serviciul Rutier, al Serviciului administrare ștrand, parcări – Compartimentul parcări sau al Biroului Poliției Locale Marghita, care a dispus ridicarea vehiculului;

·        Echipa care a realizat ridicarea și transportarea vehiculului;

·        Mențiuni referitoare la starea tehnică și bunurile din interiorul vehiculului;

·        Numărul chitanței de achitare a taxei speciale de restituire  a vehiculului;

·        Observații.

            Art.19. Constatarea și aplicarea amenzilor contravenționale, prevăzute în O.U.G. nr. 195/2002 (republicată), sunt în competența organelor de Poliție, iar aspectele referitoare la  contravaloarea ridicării, transportării, depozitării și eliberării vehiculelor sunt în sarcina Compartimentului parcări – Serviciul administrare ștrand, parcări din cadrul UAT Municipiul Marghita.
            Art.20. La solicitarea organelor de poliție se vor ridica, transporta și depozita, contra cost și vehiculele implicate în accidentele rutiere.

            Art.21. Eliberarea vehiculelor se va efectua numai după întocmirea procesului verbal de restituire și achitarea taxelor speciale stabilite de Consiliul Local al Municipiului Marghita.

             Art .22. (1) În cazul nerevendicării vehiculelor ridicate și depozitate, se vor lua măsurile   legale privind valorificarea lor în conformitate cu prevederile legislaţiei în vigoare, după expirarea unui termen de păstrare de 45 de zile.

(2) Valorificarea autovehiculelor declarate fără stăpân şi a celor abandonate se va realiza conform dispoziţiilor art.16 –19 din HG nr.156/2003 pentru aprobarea normelor de aplicare a Legii nr.421/2002.


(3) Vehiculele fără stăpân sau abandonate care au putut fi identificate în evidenţa naţională a vehiculelor înmatriculate, dar nu au fost restituite deţinătorilor legali în condiţiile legii, se radiază din circulaţie, din oficiu, în urma transmiterii serviciilor de înmatriculare în a căror evidenţă se află vehiculele respective a unei copii a dispoziţiei prevazute la art. 14 alin. (1) din HG nr.156/2003 pentru aprobarea normelor de aplicare a Legii nr.421/2002.

            Art.23. Agenții constatatori din cadrul Serviciului administrare ștrand, parcări – Compartimentul parcări sau polițiștii din cadrul Biroului Poliției Locale Marghita, vor completa o dispozitie de ridicare a vehiculului conform modelului prevăzut în anexa nr. 2 la prezentul regulament, în trei exemplare, din care un exemplar rămâne la emitent, al doilea exemplar va rămâne la operatorul economic responsabil cu activitatea de ridicare, iar al treilea exemplar va fi comunicat proprietarului/deținătorului legal al autovehiculului, în care vor fi menționate:

1. locul, data și ora la  care  s–a  facut constatarea  și s–a  efectuat operațiunea de ridicare;

2. starea  tehnică exterioară a vehiculului înainte de ridicare;

3. gradul profesional, numele şi prenumele persoanei care dispune măsura tehnico-administrativă, precum şi serviciul, biroul, compartimentul din care acesta face parte, 
4. seria și numărul Procesului verbal de  constatare, precum și indicarea expresă a temeiului juridic referitor la norma încălcată;

5. date privind numărul de înmatriculare/înregistrare şi marca vehiculului;
6. menţiuni privind înregistrarea foto sau video a staţionării vehiculului;
7. persoana care  a  făcut  operațiunea  respectivă.
           Art.24. Condițiile participării reprezentantului Serviciului Rutier se vor stabili   în urma unui Protocol încheiat între Municipiului Marghita prin primar și Inspectoratul Județean de Poliție  Bihor.

CAPITOLUL III
 DISPOZIȚII PRIVIND PRESTAREA ACTIVITĂȚILOR

            Art.25. Consiliul Local al Municipiului Marghita și Primăria Municipiului Marghita nu  răspund pentru eventualele pagube pricinuite unor terțe persoane ori de dispoziţiile prezentului Regulament.
           Art.26. Echipajele care desfășoară activitățile de ridicare vor acționa la solicitarea scrisă  a agenţilor constatatori, desemnaţi conform prevederilor de mai sus, pentru orice vehicul depistat în locurile sau zonele nepermise stabilite potrivit legii și în zonele sau locurile nepermise menționate în prezentul Regulament.

           Art.27. Personalul împuternicit și responsabil care asigură activitățile de ridicare, transport, depozitare și eliberare a vehiculelor, are următoarele obligații :

1. să execute ridicarea vehiculelor numai în baza dipoziției scrise dată de agenții constatatori prevăzuţi în prezentul Regulament, acţionând prompt la orice fel de solicitare a acestora;

2. să execute eliberarea vehiculelor numai după ce s-a făcut dovada achitării sumelor prevăzute în prezentul Regulament și s-a prezentat procesul verbal de constatare a contravenției;

3. să poarte în timpul activității o îmbrăcăminte distinctă cu ecuson și însemne privind activitatea efectuată, denumirea operatorului economic, numele și prenumele persoanei care efectuează  operațiunile.
            Art.28. Operatorul economic autorizat pentru ridicarea vehiculelor are urmatoarele obligații:

1. să țină evidența  zilnică a vehiculelor ridicate;

2. să asigure condiții pentru buna desfășurare a activității.
             Art.29. (1) Eliberarea vehiculului și a bunurilor din acesta se efectuează de către personalul împuternicit și responsabil, numai proprietarului sau deținătorului legal al  acestuia, după  achitarea taxei speciale și întocmirea procesului verbal de restituire a vehiculului conform anexei nr. 3 la prezentul Regulament.

(2) Plata taxei speciale stabilite pentru activitățile de mai sus se va calcula conform  prevederilor  art. 36, iar sumele încasate vor constitui venit la bugetul local.
             Art.30. Prevederile O.G. nr. 2/2001 privind regimul juridic al contravenţiilor, cu  modificările și completările ulterioare, referitoare la constatarea, aplicarea sancţiunii, plata și încasarea amenzii, precum  și cele referitoare la căile de atac, se aplică deopotrivă și  contravenţiilor stabilite în prezentul Regulament aprobat prin Hotărârea nr. …… din data de ……………...
            Art.31. Operatorul economic care efectuează activitatea de ridicare, transport și depozitare răspunde de toate prejudiciile produse din vina sa vehiculului asupra căruia s–a  acționat.
            Art.32. Personalul împuternicit și responsabil va efectua ridicarea pe rând a vehiculelor în cauză, din zona identificată. Nerespectarea acestei prevederi poate constitui motiv pentru rezilierea contractului în momentul în care se constată prin eventuale reclamații intenția vădită de favorizare.
            Art.33. Serviciului administrare ștrand, parcări – Compartimentul parcări din cadrul Municipiului Marghita are obligația să aducă la cunoștință Primăriei Municipiului Marghita toate degradările sau distrugerile aduse domeniului public și privat produse de vehiculele în cauză, pe care le constată în timpul desfășurării  activităților de ridicare  a  vehiculelor.
            Art.34. Activitatea de ridicare, transport, depozitare și eliberare a vehiculelor oprite sau   staționate neregulamentar, expuse la vânzare, fără autorizare, fără stăpân sau abandonate pe   domeniul public și privat, se desfășoară:

- pe partea carosabilă a drumurilor publice și în piețe, în zona de acțiune a  indicatoarelor   rutiere “Oprirea interzisă” sau “Staționarea interzisă” însoțite de panoul adițional “ RIDICARE   AUTOVEHICULE PARCATE NEREGULAMENTAR”, pe care va fi înscris și un nr. de  telefon la care se pot obține informații, în zonele unde prin poziția sa, vehiculul oprit sau  staționat neregulamentar, expuse la vânzare, fără autorizare, fără stăpân sau abandonate pe domeniul public, determină perturbarea traficului rutier, pune în pericol siguranța circulației, stânjenește lucrările de igenizare, de reparare a drumurilor publice și de refacere a marcajelor de circulație corespunzătoare, în stații de autobuz și TAXI, zone de preselecție la intersecțiile  semaforizate importante;

 - pe trotuare, în condițiile în care nu rămâne disponibilă pentru circulația pietonilor o lățime mai mică de 1 m sau, în cazul în care indiferent de lățimea culoarului  pietonal, vehiculul  este imobilizat peste delimitarea stabilită prin semnalizarea corespunzatoare (marcaje, borduri, stâlpișori,etc);

             - în parcuri, alei pietonale, zone verzi, piețe, piațete, scuaruri, peluzele dintre carosabil și  trotuare;

            - în oricare din locurile sau zonele nepermise,  definite prin prezentul  Regulament.

             Art.35. Măsura ridicării nu se dispune asupra următoarelor vehicule:

            - cele aparținând Serviciilor de ambulanță, protecției civile, poliției, pompierilor,  jandarmeriei,  MAPN,  MJ, MP, ADMIN. NAȚ. A PENITENCIARELOR, MAPI, SMURD,  unităților speciale ale SRI și SPP și Primăriei Municipiului Marghita, aflate în misiune;
            - cele destinate intervențiilor la avariile drumurilor, rețelelor tehnico-edilitare și care  aparțin administratorilor  acestor  rețele,  aflate în timpul desfășurării acțiunilor;

            - cele destinate tractării autovehiculelor avariate, abandonate, staţionate neregulamentar  sau  expuse la vânzare, fără autorizare;

            -  cele  aparţinând  societăților de salubrizare.
CAPITOLUL IV 
TARIF  PRESTAȚIE  RIDICARE (TAXĂ SPECIALĂ ELIBERARE VEHICUL)

             Art.36. Contravaloarea taxei pentru eliberarea vehiculului ridicat, transportat și depozitat și condițiile de plată a acesteia sunt următoarele:

    a) Taxa speciala pentru eliberarea vehiculelor = 255 lei/vehicul, iar după prima zi de la ridicarea și depozitarea vehiculului, taxa se majorează cu  55  lei/zi, sumă ce reprezintă  paza  zilnică;
    b) Taxa specială se încasează de către operatorul desemnat prin Dispozitia Primarului Marghita.

CAPITOLUL V 
ACTIVITATEA DE  RIDICARE, TRANSPORTARE, DEPOZITARE  
ȘI  ELIBERARE  A  VEHICULELOR

        Art.37. Ridicarea, transportarea, depozitarea și eliberarea vehiculelor în cauza se realizează prin grija Serviciului administrare ștrand, parcări – Compartimentul parcări din cadrul UAT Municipiul Marghita.

        Art.38. Operatorul economic care efectuează activitatea de ridicare va trebui să dețină autospeciale specializate și omologate pentru ridicarea vehiculelor, conform legislației în vigoare.
        Art.39.  Operatorul economic care efectuează activitatea de ridicare deține în mod obligatoriu asigurare de răspundere civilă valabilă pentru  terți și pentru fiecare autovehicul folosit în activitățile de ridicare și transport.
         Art.40. Dispoziția de ridicare a vehiculelor se supune normelor privind documentele cu regim special și este eliberată de Municipiul Marghita prin Primar, care răspunde de gestionarea acestor activități.

CAPITOLUL VI 
SANCȚIUNI

            Art.41. Constituie contravenție și se sancționează cu amendă oprirea sau staționarea vehiculului în locurile sau zonele nepermise, de către reprezentanții IPJ Bihor - Serviciul Rutier și ai Biroului Poliției Locale Marghita, asa   cum   au   fost  definite în prezentul Regulament și prevăzute cu panouri adiționale specifice (ridicare vehicule parcate neregulamentar).

             Art.42. Constatarea acestor contravenții se face în conformitate cu prevederile  legislației în vigoare.

CAPITOLUL VII
DISPOZIȚII   FINALE

            Art.43. Eliberarea vehiculelor se efectuează de personalul împuternicit și responsabil de la locația spațiului special amenajat pentru depozitarea vehiculelor ridicate, după achitarea taxei  speciale de eliberare.

           Art.44. Municipiului Marghita prin primar va încheia un protocol cu IPJ Bihor - Serviciul Rutier, stabilindu-se modul concret de colaborare cu operatorul economic care efectuează serviciul de ridicare.

           Art.45. Municipiului Marghita prin primar are obligația de a aduce la cunoștința opiniei    publice, prin intermediul site-ului propriu și prin rețelele de socializare, a prevederilor     prezentului Regulament.

           Art.46. Operatorii economici se pot adresa organelor de poliție, Poliției  Locale  sau  altor   forțe de ordine, în caz de  conflict sau atitudine violentă a contravenienților.

Art.47. Operatorii economici și personalul împuternicit și responsabil au obligația să asigure protecția satelor cu caracter personal conform legislației în vigoare.


Art.48. Prezentul Regulament poate fi modificat și completat prin Hotărâre a Consiliului Local al Municipiului Marghita.

